เปิด 3 หุ้น “เครื่องดื่ม” กำไรปี 66 โตต่อเนื่อง ชู SAPPE เป้า 60 บ.
PLUS, SAPPE และ ICHI แนวโน้มกำไรโตต่อเนื่อง ชู SAPPE รับยอดขายในประเทศ-ต่างประเทศแกร่ง โบรกเคาะเป้า 60 บ.
PLUS, SAPPE และ ICHI แนวโน้มกำไรโตต่อเนื่อง ชู SAPPE รับยอดขายในประเทศ-ต่างประเทศแกร่ง โบรกเคาะเป้า 60 บ.
13 มี.ค. 2566

“ข่าวหุ้นธุรกิจ” ได้ทำการสำรวจผลประกอบการบริษัทจดทะเบียนในตลาดหลักทรัพย์ “กลุ่มเครื่องดื่ม” งวดประจำปี 65 พบว่ามี 3 หลักทรัพย์ที่มีผลการดำเนินงานเติบโตโดดเด่น ได้แก่ บริษัท โรแยล พลัส จำกัด (มหาชน) หรือ PLUS, บริษัท เซ็ปเป้ จำกัด (มหาชน) หรือ SAPPE และ บริษัท อิชิตัน กรุ๊ป จำกัด (มหาชน) หรือ ICHI ตามตารางดังนี้

โดย PLUS มีกำไรสุทธิปี 65 อยู่ที่ 207.63 ล้านบาท เพิ่มขึ้น 142.47% จากปีก่อน มีกำไร 85.63 ล้านบาท ขณะที่รายได้รวม 1,457.4 ล้านบาท เพิ่มขึ้น 44.4% รับปัจจัยบวกจากลูกค้าทวีปอเมริกาและเอเชียมีการเติบโตอย่างโดดเด่น
สำหรับในปี 66 นายพลแสง แซ่เบ๊ กรรมการผู้อำนวยการ PLUS ระบุว่า ทิศทางการดำเนินงานในปี 66 คาดจะเติบโตอย่างต่อเนื่องจากปีก่อน โดยตั้งเป้ารายได้จากการขายเติบโต 30% ถือเป็นรายได้ที่เติบโตทำสถิติสูงสุดใหม่ (New High) ต่อเนื่องจากปี 65 จากการขยายช่องทางการจำหน่าย ทั้งจากลูกค้าเดิมที่มีอยู่ และลูกค้าใหม่ๆ ที่เข้ามาเพิ่ม และมีการออกผลิตภัณฑ์สินค้าใหม่ๆ ในปี 66 รวมทั้งมีการปรับบรรจุภัณฑ์ (Packaging) ใหม่ๆ เพื่อรองรับการขยายตลาดใหม่ด้วย
ขณะที่ SAPPE มีกำไรสุทธิปี 65 อยู่ที่ 653.15 ล้านบาท เพิ่มขึ้น 58.99% จากปีก่อน มีกำไร 410.81 ล้านบาท โดยรายได้รวมอยู่ที่ 4,899.5 ล้านบาท ซึ่งเป็นยอดรายได้จากการขายที่สูงที่สุดตั้งแต่ก่อตั้งบริษัทฯ (All Time High) คิดเป็นการเติบโต 32% มีปัจจัยหลักมาจากการเติบโตของยอดขายในต่างประเทศจากทั้งในภูมิภาค เอเชีย ยุโรป ตะวันออกกลาง จากการที่บริษัทสามารถขยายช่องทางการขายในตลาดต่างประเทศได้อย่างต่อเนื่องโดยเฉพาะช่องทางการขายในร้านค้าปลีกสมัยใหม่ (Modern Trade) ที่มีสาขาอยู่ทั่วประเทศ (National Chain)
ทั้งนี้ บล.เมย์แบงก์ (ประเทศไทย) ระบุในบทวิเคราะห์ว่า คาดแนวโน้มกำไรปี 66 ยังเติบโตได้ดีจากงวดเดียวกันของปีก่อนในทุกๆ ไตรมาส แรงหนุนจากการเติบโตของยอดขายทั้งประเทศ และต่างประเทศ ผสานการออกผลิตภัณฑ์ใหม่ รวมถึงการขยายช่อง ทางการจัดจำหน่ายเพิ่มขึ้น ผสานกับต้นทุนบางตัวที่ลดลง และค่าเงินบาทที่อ่อนค่าเป็นปัจจัยเสริม แนะนำราคาเป้าหมาย 60 บาท
ด้าน ICHI มีกำไรสุทธิปี 65 อยู่ที่ 641.64 ล้านบาท เพิ่มขึ้น 17.35% จากปีก่อน มีกำไร 546.77 ล้านบาท ขณะที่รายได้ขายรวมอยู่ที่ 6.34 พันล้านบาท เพิ่มขึ้น 21.3% เนื่องจากตลาดชาพร้อมดื่มในประเทศมีการเติบโต และบริษัทฯ มีการปรับแผนการส่งเสริมการขายของทำให้การกระจายสินค้าครอบคลุมเพิ่มขึ้น
โดย บล.กรุงศรี พัฒนสิน ระบุในบทวิเคราะห์ว่า ปัจจัยพื้นฐานของ ICHI ที่เริ่มดีขึ้นตั้งแต่ไตรมาส 3/65-4/65 จากตลาดชาเขียวกลับมาโต พร้อมกับกลยุทธ์คงราคาที่ผลตอบรับดี รวมถึงสินค้าใหม่ “ตันซันซู” กระแสแรงสุดรอบ 7 ปีของสินค้าใหม่จะเริ่มทำตลาดจริงจังในมี.ค.นี้ ผสานโครงสร้างเศรษฐกิจทยอยฟื้นตัว และต้นทุนวัตถุดิบทยอยปรับลงจะส่งผลบวกต่อทั้งรายได้ และอัตรากำไร โดยครึ่งปีหลัง 66 เข้า Summer คาดกำไรจะโตแรงจากงวดเดียวกันของปีก่อนทั้ง 2 ไตรมาส และคงกำไรปี 66 ที่ 723 ล้านบาท เพิ่มขึ้น 20% จากปีก่อน แนะนำราคาเป้าหมาย 15.60 บาท